COMUNICAT DE PRESĂ: Campania de prevenție a UMFCD – Asumă-ți să fii sănătos! – Litoral 2025. Screening oferit de medici dermatologi, endocrinologi, pediatri și pneumologi 11-16 August

Campania de prevenție “Asumă-ți să fii sănătos!” a Universității de Medicină și Farmacie “Carol Davila” din București revine pe litoralul românesc pentru a oferi turiștilor prezenți în 5 stațiuni de la malul Mării Negre consultații medicale endocrinologice, dermatologice și pediatrice specialități cărora, începând din această vară, li se va alătura și pneumologia.

Astfel, în perioada 11-16 August, medici dermatologi, endocrinologi, pediatri și, în premieră pentru screeningul gratuit al UMFCD, și medici pneumologi, se vor reuni în a 5-a ediție a campaniei “Asumă-ți să fii sănătos!” care se va derula în stațiunile Olimp, Neptun, Venus, Saturn și Mangalia, aceștia fiind coordonați de nume de prestigiu ale medicinei românești: Prof. Univ. Dr. Viorel Jinga, Rectorul UMF ”Carol Davila” din București, Prof. Univ. Dr. Cătălina Poiană, Președinte al Colegiului Medicilor din România și Prorector al UMF ”Carol Davila” din București, Prof. Univ. Dr. Doina Pleșca, Președinte al Societății Române de Pediatrie, Conf. Univ. Dr. Anca Drăgănescu, Director Medical al Institutului Național de Boli Infecțioase ”Matei Balș” din București, Prof. Univ. Dr. Maria Magdalena Constantin – Spitalul Clinic Colentina din București, Conf. Univ. Dr. Beatrice Mahler – Institutul de Pneumoftiziologie ”Marius Nasta” din București, Conf. Univ. Dr. Alin Codruț Nicolescu, Președinte al Societății Române de Dermatologie și Prof. Univ. Dr. Florin Mihălțan, Șeful Clinicii de Pneumologie din cadrul Institutului de Pneumoftiziologie ”Marius Nasta” din București.

”Cred că această frumoasă inițiativă a Universității noastre, campania ”Asumă-ți să fii sănătos!”, care iată că împlinește 5 ani de existență la malul Mării Negre, a devenit nu doar un eveniment de tradiție pentru medicina de prevenție din România, ci și o oportunitate clară pentru toți cei care doresc să-și evalueze starea de sănătate și care înțeleg că prevenția medicală reprezintă înainte de toate respect de sine, dar și pentru cei din jurul lor, statisticile precedentelor ediții arătându-ne că numărul acestora este într-o continuă creștere și sper ca, anul acesta, frecvența turiștilor care vor trece pragul campaniei să ne ajute să depășim cifra record a consultațiilor înregistrate în 2024, de 5.353, în contextul în care anul acesta, campania se bucură de prezența unei noi specialități medicale, pneumologia” a declarat Prof. Univ. Dr. Viorel Jinga, Rectorul UMF ”Carol Davila” din București.

Acesta a ținut să sublinieze faptul că ”am convingerea că această frumoasă poveste dedicată sănătății oamenilor nu ar fi putut deveni una reală și nu ar fi putut merge atât de departe fără sprijinul societăților medicale, al medicilor rezidenți voluntari, al coordonatorilor lor, care de altfel sunt și cadre didactice universitare ale UMF ”Carol Davila”, precum și fără sprijinul Direcției de Sănătate Publică din Constanța, al Ministerului Apărării Naționale și al grupurilor de salvamari, motiv pentru care țin să le adresez tuturor sincere mulțumiri, iar la finalul acestei ediții aniversare să ne bucurăm împreună de un nou succes și de o nouă și importantă stare de bine a sănătății tuturor celor care vor apela la serviciile noastre gratuite”.

Pe parcursul celor șase zile ale campaniei”Asumă-ți să fii sănătos!” – Litoral 2025 turiștii aflați în concediu în stațiunile din sudul litoralului românesc sunt așteptați să-și evalueze starea de sănătate prin intermediul medicilor rezidenți, specialiști și primari care se vor afla în corturi special amenajate pe plajă, în intervalele orare 09.00 – 12.00 și 15.00 – 18.00, cu excepția zilei de 16 August, când programul de screening se va derula doar în cursul dimineții.

Campania de prevenție “Asumă-ți să fii sănătos!” a Universității de Medicină și Farmacie “Carol Davila” din București va fi realizată anul acesta în parteneriat cu Societatea Română de Dermatologie, Societatea Română de Endocrinologie, Societatea Română de Pediatrie și Societatea Română de Pneumologie, cu sprijinul Direcției de Sănătate Publică din Constanța și al Ministerului Apărării Naționale.

Articolul COMUNICAT DE PRESĂ: Campania de prevenție a UMFCD – Asumă-ți să fii sănătos! – Litoral 2025. Screening oferit de medici dermatologi, endocrinologi, pediatri și pneumologi 11-16 August apare prima dată în umfcd.